Document ID: 32008D0046

РЕШЕНИЕ НА КОМИСИЯТА
от 14 декември 2007 година
за създаване на „Изпълнителна агенция за научни изследвания“ за управлението на определени области от специалните програми на Общността „Хора“, „Капацитети“ и „Сътрудничество“ в сферата на изследователската дейност в съответствие с Регламент (ЕО) № 58/2003 на Съвета
(Текст от значение за ЕИП)
(2008/46/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 58/2003 на Съвета от 19 декември 2002 г. относно установяването на статута на изпълнителните агенции, отговарящи за някои задачи по управлението на програмите на Общността (1), и по-специално член 3, параграф 1 от него,
като има предвид, че:
(1)
Регламент (ЕО) № 58/2003 оправомощава Комисията да създава изпълнителни агенции в съответствие с общия статут, установен с този регламент, и да им поверява определени управленски задачи, свързани с една или повече програми на Общността.
(2)
Със създаването на изпълнителни агенции се цели да се даде възможност на Комисията да се съсредоточи върху основните си дейности и задължения, които не могат да бъдат извършвани от подизпълнител, без да губи контрола или крайната отговорност за дейностите, ръководени от тези изпълнителни агенции.
(3)
Решение № 1982/2006/ЕО на Европейския парламент и на Съвета от 18 декември 2006 година относно Седмата рамкова програма на Европейската общност за научни изследвания, технологично развитие и демонстрационни дейности (2007-2013 г.) (2) предвижда реализирането на изследователски, технологични и демонстрационни проекти в рамките на специалните програми „Хора“, „Капацитети“ и „Сътрудничество“, които не предполагат политически решения и изискват високо ниво на техническа и финансова експертиза по време на целия проект.
(4)
Споразуменията за отпускане на безвъзмездни средства, сключени в рамките на Седмата рамкова програма, могат да са с продължителност няколко години; значителен брой от тези безвъзмездни средства влизат в сила през 2014 г. и ще бъдат използвани до 2017 г., а дори и след това.
(5)
Делегирането на дадена изпълнителна агенция на задачи, свързани с изпълнението на дадена програма, е възможно при ясно разделение на работата по програмирането, която ще се ръководи от Комисията, и тази по изпълнението на проекта, която ще бъде поверена на изпълнителната агенция.
(6)
Специалната програма „Хора“ и част „Научни изследвания в полза на МСП“ от специалната програма „Капацитети“ се характеризират с проекти, които пораждат значителен на брой малки оперативни действия.
(7)
Темите „Сигурност“ и „Космическо пространство“ от специалната програма „Сътрудничество“ са нови области, за които Комисията не разполага все още с достатъчно собствена експертиза и които биха могли да послужат за пилотни проекти за реализирането от дадена изпълнителна агенция на по-комплексни съвместни изследователски проекти.
(8)
Изпълнителната агенция би могла също така да изпълнява централизирано задачи от административно или логистично естество в други области от Рамковата програма.
(9)
Агенцията трябва да изпълнява оперативния си бюджет в съответствие с Регламент (ЕО) № 1653/2004 на Комисията от 21 септември 2004 г., който установява стандартен Финансов регламент за изпълнителните агенции съгласно Регламент (ЕО) № 58/2003 на Съвета относно установяването на статута на изпълнителните агенции, отговарящи за някои задачи по управлението на програмите на Общността (3).
(10)
Проведен в тази връзка анализ на отношението разходи/печалба показа, че създаването на изпълнителна агенция за научни изследвания би било плюс както от финансова, така и от нефинансова гледна точка.
(11)
Мерките, предвидени в настоящото решение, са в съответствие със становището на Комитета за изпълнителните агенции.
РЕШИ:
Член 1
Създаване на агенцията
1. Създава се изпълнителна агенция (наричана по-долу „агенцията“) за управлението на дейности на Общността в областта на научните изследвания, чийто статут се регулира от Регламент (ЕО) № 58/2003 на Съвета.
2. Наименованието на агенцията е „Изпълнителна агенция за научни изследвания“.
Член 2
Местонахождение
Седалището на агенцията е в Брюксел.
Член 3
Мандат
С настоящото решение агенцията се създава за период, започващ на 1 януари 2008 г. и завършващ на 31 декември 2017 г.
Член 4
Цели и задачи
1. В рамките на Седмата рамкова програма на Европейската общност за научни изследвания, технологично развитие и демонстрационни дейности (2007-2013 г.), установена с Решение № 1982/2006/ЕО (наричана по-долу „Рамковата програма“), агенцията е натоварена с изпълнението на следните задачи:
а)
управление на всички фази от жизнения цикъл на специалните проекти в контекста на реализиране на определени области от специалната програма „Хора“ въз основа на Решение 2006/973/ЕО (4) и на работната програма, приета от Комисията, както и на необходимите за това проверки, като се вземат адекватните решения въз основа на делегираните от Комисията правомощия;
б)
управление на всички фази от жизнения цикъл на специалните проекти в контекста на реализиране на схемите по част „Научни изследвания в полза на МСП“ от специалната програма „Капацитети“ въз основа на Решение 2006/974/ЕО (5) и на работната програма, приета от Комисията, както и на необходимите за това проверки, като се вземат адекватните решения въз основа на делегираните от Комисията правомощия;
в)
управление на всички фази от жизнения цикъл на специалните проекти в контекста на реализиране на определени области по темите „Космическо пространство“ и „Сигурност“ въз основа на Решение 2006/971/ЕО (6) и на работната програма, приета от Комисията, както и на необходимите за това проверки, като се вземат адекватните решения въз основа на делегираните от Комисията правомощия;
г)
приемане на инструментите за изпълнение на бюджета по отношение на приходите и разходите и изпълнение, в съответствие с делегираните от Комисията правомощия, на всички необходими операции за управление на частите от програмата на Общността, посочени в букви а), б) и в), и по-специално на тези, които са свързани с отпускането на средства и възлагането на договори;
д)
събиране, анализиране и предоставяне на Комисията на цялата информация, необходима за ръководене на изпълнението на частите от програмата на Общността, посочени по-горе в букви а), б) и в);
е)
предоставяне на подкрепа от логистично и административно естество за специалните програми „Капацитети“, „Сътрудничество“ и „Хора“, и по-специално при публикуването на обяви, получаването и оценката на подадените предложения, наемането и заплащането на оценители и контрола на финансовата жизнеспособност.
2. Агенцията може да бъде оправомощена от Комисията, след получаване на становището на Комитета за изпълнителните агенции, създаден с член 24 от Регламент (ЕО) № 58/2003, да изпълнява задачи от същото естество в контекста на Рамковата програма, различни от посочените в параграф 1.
3. Решението, с което Комисията делегира правомощия на агенцията, представя подробно всички поверени ѝ задачи и в него се внасят изменения, ако на агенцията бъдат поверени допълнителни задачи. Решението се препраща до Комитета за изпълнителните агенции с информационна цел.
Член 5
Организационна структура
1. Агенцията се управлява от управителен комитет и директор, назначени от Комисията.
2. Членовете на управителния комитет се назначават за срок от две години.
3. Директорът на агенцията се назначава за четири години.
4. Мандатите на членовете на управителния комитет и на директора могат да се подновяват.
Член 6
Безвъзмездни средства
Агенцията получава средства, включени в общия бюджет на Европейските общности, които се изплащат от финансовите помощи, отпуснати на програмите, посочени в член 4, параграф 1 и, когато е уместно, от финансовите средства, отпуснати за други части от Рамковата програма, чието изпълнение е било поверено на агенцията по силата на член 4, параграф 2.
Член 7
Контрол и отчетност
Агенцията подлежи на наблюдение от Комисията и редовно се отчита за напредъка в изпълнението на програмите, за които отговаря, съгласно условията и периодичността, заложени в делегиращия инструмент.
Член 8
Изпълнение на оперативния бюджет
Агенцията изпълнява оперативния си бюджет съгласно разпоредбите на Регламент (ЕО) № 1653/2004.
Съставено в Брюксел на 14 декември 2007 година.

Labels: 7
4
15
5